Strenger optrede lê voor ná probleme met afsonderingDie owerhede het Vrydag in Alexandra in Johannesburg gepatrolleer. (Foto: Jerome Delay) Strenger optrede deur die polisie lê voor as sommige Suid-Afrikaners nie die algehele landwye afsondering van 21 dae respekteer nie, het genl. Bheki Cele, die minister van polisie, Vrydagaand gewaarsku. In antwoord op ŉ mediavraag oor of die polisie nie oordadig gewelddadig is nie, het Cele gesê dis nog niks teen wat mense gaan sien as hulle nie saamwerk nie. In die vroeë oggendure van Vrydag is 172 padblokkades opgestel op nasionale en sekondêre roetes, en 55 mense is reeds op die eerste dag van afsondering in hegtenis geneem. Die grootste probleme vir die polisie is veroorsaak in Lenasia suidwes van Johannesburg, terwyl grensbeheerbeamptes hul hande vol gehad het by Beitbrug, waar ’n tou van 10 km lank gevorm het omdat Zimbabwiërs, Zambiërs, Malawiërs en Mosambiekers almal uit Suid-Afrika wou kom en die Zimbabwiese kant van die grens nie voorbereid was op die toevloei nie, sodat ŉ bottelnek op die brug self ontstaan het. Die owerhede het Vrydag in Alexandra in Johannesburg gepatrolleer. (Foto: Jerome Delay) Boonop was die meeste voertuie vragmotors weens ŉ vals gerug dat goedere ook nie tydens die afsonderingstydperk Suid-Afrika sou kon verlaat nie. Die kabinet het dit duidelik gemaak dat ŉ mate van ruimte rakende die regulasies toegelaat is omdat dit die eerste dag was, en aangesien voorsiening gemaak is vir aanvangsprobleme en die feit dat baie mense nie die geld of vermoë gehad het om vroeër in die week aankope te doen nie. Van môre af gaan sosiale afstandelikheid (social distancing) in supermarkte en supermarktoue afgedwing word deur die verskaffing van trollies, wat as afstandhandhawer sal dien. ‘n Polisiebeampte praat Vrydag met inwoners van Alexandra in Johannesburg. (Foto: Jerome Delay) Die minister van handel en nywerheid, Ebrahim Patel, het gesê kritici moet onthou dat daar geen handboek of kleedrepetisie was vir hierdie afsondering nie – die reëlboek word na die beste van almal se vermoë geskryf om by veranderende omstandighede aan te pas. Ministers in die maatskaplike sektor sal Saterdag terugvoer verskaf oor vordering op dag twee van die afsondering.